Heimsfrægt listaverk sem sýnir leikkonuna Marilyn Monroe eftir popplistamanninn Andy Warhol seldist fyrir metupphæð á uppboði í gær. Aldrei hefur verið greitt hærra verð fyrir tuttugustu aldar listaverk á uppboði.
Verkið Shot Sage Blue Marilyn var á uppboði hjá Christies í New York en Warhol gerði það þegar tvö ár liðin frá andláti leikkonunnar. Verkið er sáldþrykk og hluti af myndaröð af andliti Monroe í neonlitum sem Warhol gerði á sjöunda áratugnum. Andlit leikkonunnar er bleikt, varirnar rauðar og hárið gult. Bakgrunnurinn er í einhvers konar blágrænum lit. Verkið er byggt á kynningarljósmynd fyrir kvikmyndina Niagara sem Henry Hathaway leikstýrði árið 1953.
Það tók aðeins fjórar mínútur að selja verkið fyrir 195 milljónir bandaríkjadali og fjórum sentum betur. Fjárhæðin innifelur þóknun uppboðshússins. Samkvæmt upplýsingum Christies var kaupandinn staddur í salnum. Tugir starfsmanna uppboðshússins tóku við tilboðum gegnum síma hvaðanæva úr veröldinni.
Heiti fimm mynda þar sem orðið skot kemur fyrir vísar til þess að Dorothy Podber gjörningalistamaður heimsótti vinnustofu Warhols á Manhattan og skaut úr skammbyssu gegnum ennið á myndefninu, Marilyn Monroe. Það tuttugustu aldar málverk sem fram að þessu hafði verið borgað mest fyrir var Konurnar frá Alsír eftir spænska listmálarann Pablo Picasso. Það var keypt fyrir ríflega 179 milljónir dala árið 2015.